Gjermani, Seehofer ofron dorëheqjen 
Nuk është e qartë se çfarë ndikimi do të kishte dorëheqja e zotit Seehofer si ministër i brendshëm dhe si udhëheqës i partisë së tij, mbi koalicionin qeverisës
Ministri i brendshëm i Gjermanisë pritet të zhvillojë bisedime me partinë e kancelares Angela Merkel pasi ofroi dorëheqjen në një grindje të ashpër mbi politikën e migracionit. Shenjat e një kompromisi të mundshëm deri tani janë të pakta. Pas largimit nga një takim i partisë së tij Bashkimi Kristian-Social në Mynih sot në orët e para të mëngjesit, Horst Seehofer tha se bisedimet e propozuara me zonjën Merkel ishin "një akt i vullnetit të mirë" nga ana e tij: Mosmarrëveshja, që e ka vënë në pikëpyetje të ardhmen e qeverisë gjermane të formuar vetëm tre muaj e gjysmë më parë, e përball Ministrin e Brendshëm Seehofer dhe partinë e tij Bashkimi Kristian Social bavarez me zonjën Merkel, kreu i partisë simotër të koalicionit, Bashkimi Kristian Demokrat. Në prag të zgjedhjeve të vështira në landin e Bavarisë, që zhvillohen në tetor, Bashkimi Kristian Social është i vendosur të tregojë se mban qëndrim të ashpër për emigracionin. Seehofer synon të kthejë mbrapsht azilkërkuesit që janë të regjistruar në një vend tjetër të Bashkimit Evropian në kufirin e Gjermanisë, ndërsa zonja Merkel këmbëngul se Gjermania nuk duhet të ndërmarrë veprime të njëanshme. Zoti Seehofer, argumenton se masat për emigracionin për të cilat u ra dakord në takimin e Bashkimit Europian javën e kaluar nuk janë të mjaftueshme. Ndërkohë, udhëheqja e partisë së zonjës Merkel natën e së dielës miratoi një rezolutë ku thuhej se "kthimi i njerëzve në mënyrë të njëanshme do të ishte sinjali i gabuar për partnerët evropianë". Nuk është e qartë se çfarë ndikimi do të kishte dorëheqja e zotit Seehofer si ministër i brendshëm dhe si udhëheqës i partisë së tij, mbi koalicionin qeverisës të partive konservatore me socialdemokratët e qendrës së majtë. Zëvëndësi i tij i mundshëm si kreu i partisë është shprehur edhe më ashpër për emigracionin në mosmarrëveshjen e tanishme.